Ek sou ook die pad vat | Netwerk24
Ek sou ook die pad vat
Deur C.J. Marnewick, Sunridgepark 15 April 2019 00:01
Suid Afrika voldoen so te sê aan die definisie van anargie.
Grootskaalse wetteloosheid heers, vragmotors word afgebrand en van hul vragte gestroop, openbare geboue en toerusting word vernietig, banke en staatsorganisasies besteel en die afgrond in bestuur.
Kandidate met dreigende misdadige aanklagte is hoog op die regerende party se kieserslys. Van hulle is skuldig aan grootskaalse nepotisme, geldverduistering, diefstalle, self - en kadervriende verryking ten koste van dienslewering en bevoordeling aan die kieserspubliek.
Eskom kan finansieël nie oorleef nie. Duisternis en ekonomiese ineenstorting bedreig die land.Donderdag moes ons oor die amptelike uitsaaier verneem van al die groot konstruksiemaatskapye wat ondergegaan het en hoedat met AK47 gewapende bendes, konstruksiemaatskappye vanaf die persele verdryf omdat kleiner maatskappye nie die kontrak gekry het nie. So het ook die maatskappy wat die lang Transkeise snelweg sou bou, tou opgegooi en dagvaar nou die staat vir skadevergoeding.
Die ergste is: dit alles gebeur onder toesig van die polisie! Verder maak Cyril Ramaposa nie sy mond oop om selfs `n piepgeluid hieroor te uiter nie. Dan verwag hy, te midde van die huidige wetteloosheid en chaos, dat diegene wat die land verlaat het,moet terugkeer “om te help bou”.
Hoe kan mense bou terwyl ander op groot skaal afbreek en verwoes? Dit grens aan hallusinasie!
Onder die huidige omstandighede sal hulle nooit terugkeer nie. Sou ek nog jonk wees, met die gewilde kwalifikasies, was daar net een pad vir my, weg van hierdie sinkende skip, al het ek my volk en land lief. Suid-Afrika is nie meer `n land vir Westerse beskaafdes nie.
Meer oor: Eskom | Brief | Mystem